b'\n_START_ARTICLE_\nViljem Tell\n_START_PARAGRAPH_\nViljem Tell (nem\xc5\xa1ko Wilhelm Tell; francosko Guillaume Tell; italijansko Guglielmo Tell) je legendarni heroj, katerega resni\xc4\x8dni (zgodovinski) obstoj je vpra\xc5\xa1ljiv. \xc5\xbdivel naj bi v zgodnjem 14. stoletju, v \xc5\xa1vicarskem kantonu Uri.\n_START_SECTION_\nLegenda\n_START_PARAGRAPH_\nViljem Tell iz B\xc3\xbcrglena je bil znan kot izvrsten strelec s samostrelom. V njegovem \xc4\x8dasu so Habsbur\xc5\xbeani hoteli zavzeti Uri. Hermann Gessler, novonastavljeni avstrijski Vogt (glavar) Altdorfa je na glavnem va\xc5\xa1kem trgu dvignil drog, na vrh katerega je obesil svoj klobuk. Zahteval je, da se vsi va\xc5\xa1\xc4\x8dani pred njim priklonijo. Ko je \xc5\xa1el mimo njega Tell, ne da bi se priklonil, so ga aretirali. Nalo\xc5\xbeili so mu kazen, naj z glave svojega sina Walterja sestreli jabolko. V nasprotnem primeru bi usmrtili oba. Tellu so obljubili svobodo, \xc4\x8de sestreli jabolko. 18. novembra 1307 je Tell brez nezgode z enim samim strelom preklal sade\xc5\xbe na pol. Gessler ga je nato vpra\xc5\xa1al, zakaj ima v toku \xc5\xa1e eno pu\xc5\xa1\xc4\x8dico. Tell mu je odvrnil, da bi v primeru, da bi svojega sina zadel, svoj lok obrnil nanj. Gesslerja je ta komentar tako razjaril, da je Tella dal ukleniti in ga z ladjo poslal na svoj grad v K\xc3\xbcssnacht. V nevihti na jezeru Lucern je Tellu uspelo pobegniti. Po kopnem je od\xc5\xa1el v K\xc3\xbcssnacht, po\xc4\x8dakal na prihod Gesslerja in ga z lokom ubil._NEWLINE_Tellovo kljubovanje je zanetilo upor, ki je pripeljal do ustanovitve stare \xc5\xa1vicarske konfederacije, predhodnice \xc5\xa1vicarske dr\xc5\xbeave._NEWLINE_Viljem Tell naj bi se leta 1315 boril v bitki pri Morgartnu. Umrl naj bi leta 1354, med poskusom re\xc5\xa1evanja utapljajo\xc4\x8dega se otroka iz gorske reke Sch\xc3\xa4chenbach v Uriju. Obstaja tudi freska iz leta 1582 v kapeli v B\xc3\xbcrglenu, ki prikazuje dogodek.\n_START_SECTION_\nMotiv\n_START_PARAGRAPH_\nViljem Tell je tudi naslov zadnje Rossinijeve opere (1829), ki je nastala po literarni predlogi - drami Wilhelm Tell Friedricha Schillerja.'